ভুয়ো সাংবাদিক সেজে ভূমি রাজস্ব আধিকারিককে হুমকি, আটক ১

ওয়েব ডেস্ক : ভাতারে ভুয়ো সাংবাদিকের পরিচয় দিয়ে ভূমি রাজস্ব আধিকারিককে (Land revenue officer) হুমকি দেওয়ার অভিযোগ! এই ঘটনায় এক যুবককে আটক করল ভাতার থানার পুলিশ (Police)। মঙ্গলবারের এই ঘটনা ঘিরে এলাকায় ব্যাপক চাঞ্চল্য সৃষ্টি হয়। ভাতার ভূমি রাজস্ব আধিকারিকের লিখিত অভিযোগের ভিত্তিতে অভিযুক্তকে আটক করেছে ভাতার থানার পুলিশ (Police)।
​
ভাতারের ভূমি রাজস্ব আধিকারিক (Land revenue officer) তমাল তরু মিশ্র জানান, মঙ্গলবার দুপুর নাগাদ আচমকা তিনজন ব্যক্তি তাঁর অফিসে আসেন। তাঁদের মধ্যে একজন নিজেকে কলকাতার একটি নিউজ চ্যানেলের সাংবাদিক এবং অন্য দু’জন ক্যামেরাম্যান বলে পরিচয় দেন। অভিযুক্ত যুবক মঙ্গলকোটের চাঁদরা গ্রামের বাসিন্দা। তিনি আরও অভিযোগ করে বলেন, “অবৈধভাবে বালি নিয়ে যাওয়ার কারণে তাঁর দফতর থেকে বাজেয়াপ্ত হওয়া দু’টি ট্রাকের প্রসঙ্গ তুলে ওই তিনজন আধিকারিককে ক্রমাগত হুমকি দিতে শুরু করেন। তারা ট্রাকগুলি দ্রুত ছেড়ে দেওয়ার জন্য চাপ সৃষ্টি করেন।”

আরও খবর : নিম্নচাপের কারণে বাড়বে তাপমাত্রা! বৃষ্টি হবে?
​
তমাল তরু মিশ্রের কথায়, যুবকদের কথাবার্তায় অসঙ্গতি লক্ষ্য হওয়ায় তিনি তাঁদের আটকে রাখার চেষ্টা করেন। এই সুযোগে অভিযুক্তের সঙ্গে আসা দু’জন ব্যক্তি অফিস থেকে দ্রুত পালিয়ে যায়। তবে মূল অভিযুক্তকে তিনি আটকে রাখতে সক্ষম হন। এরপরই ভাতার থানায় খবর দেওয়া হয়। খবর পেয়ে পুলিশ এসে অভিযুক্ত যুবককে আটক করে থানায় নিয়ে যায়।

পুলিশ (Police) সূত্রে খবর, আটক হওয়ার পর ওই যুবক নিজেকে সাংবাদিক বলে পরিচয় দিলেও জেরার মুখে তার আসল উদ্দেশ্য সামনে আসে। তিনি স্বীকার করেন যে, তিনি খবর সংগ্রহের জন্য অফিসে আসেননি। বালি গাড়ি বাজেয়াপ্ত হওয়ায় গাড়ি মালিকের হয়ে তিনি অফিসে গিয়ে ট্রাকগুলি ছাড়ানোর জন্য হুমকি দিচ্ছিলেন। এই ঘটনায় মঙ্গলবার রাত ন’টার সময় ভূমি রাজস্ব আধিকারিক তমাল তরু মিশ্র ভাতার থানায় একটি লিখিত অভিযোগ দায়ের করেছেন। সেই অভিযোগের ভিত্তিতে অভিযুক্তের বিরুদ্ধে আইনি পদক্ষেপ নেওয়া হবে বলে জানিয়েছে ভাতার থানার পুলিশ।